Un copil de 10 ani, de la o școală din Călan, judeţul Hunedoara, a sunat la 112 pentru a reclama că a fost lovit în cap de învățătoare. Băiatul a fost dus la unitatea de primiri urgențe din oraș chiar de bunica sa, iar poliția face acum cercetări în acest caz.

Reprezentanții Poliţiei Hunedoara spun că au fost sesizați direct de către minor, despre faptul că, în timp ce se afla în sala de clasă, a fost lovit în zona capului de învățătoare şi s-a lovit la buză, de bancă. Polițiștii fac cercetări sub aspectul săvârșirii infracțiunii de purtare abuzivă. Potrivit IPJ Hunedoara, și învățătoarea a depus plângere pentru lovire, împotriva mamei minorului. Ambele plângeri sunt investigate acum.

